Michael Faraday
Michael Faraday, chimico e fixico ingleize (Newington, Surrey, 1791 - Hampton Court 1867).
Indiçe
Vitta[Càngia | modifica sorgente]
De umile origine (o l'ea figgio de un fabbro), o Faraday o laoò pe di anni comme apprendista presso un rilegatô de libbri; o so aguçço interesse pe a sciença o ghe permisse, into 1813, de ótegní o posto de ascistente de H. Davy presso a Royal Institution. A-o seguito d'o Davy, o desgugette diverse riçerche de chimica pua che o viddan conquistáse un rollo de sempre mao aotonomia da-o so meistro.
Into 1820 o scrovì doi composti (C2Cl4, C2Cl6) derivanti da-a sostituçion e da l'addiçion, con cloro, de atomi de idrogeno de l'etilene; into 1823 o l'ófrì o primmo esempio de liquefaçion de un gaz (cloro).
Into 1821 o Faraday o l'intrò inta riçerca fixica, co-a so geniâ rivixitaçion e interpretaçion de l'esperiença de H. C. Oersted. Pe o Faraday, o magnetismo o no va redúto a semplixe effetto de corente elettriche (comme l'ea sostegnúo, in França, da A.-M. Ampère): i fenommeni elettromagnetichi van invece visti comme o resurtao de una interaçion, int'o spaçio, de diverse forçe provegninti segge da-e corente segge da-a mateia magnetizzâ. L'osservaçion do carattere circolâ de quest'interaçion, permissa da l'ideaçion de un geniâ dispoxitivo sperimentâ, a convinse Faraday da necescitæ de abbandonâ, inte quest'ambito, e forçe à distança proprie da fixica newtoniaña. I rilevanti resurtæ de questa primma fase de l'attivitæ de riçerca consentin a o Faraday de ótegnî, int'o mæximo anno, o posto de sovrintendente do laoeio da Royal Institution; into 1824 o divègne membro da Royal Society.
Into 1831, a prœuvo a una longa serie de indagine sperimentæ, o Faraday o zonse a-a scoverta do fenommeno de l'induçion elettromagnetica, verificando chì ascì a feconditæ do concetto de força distribuia int'o spaçio, scintetizzao into criteio de Faraday de linie de força, inta guidda a-a scoverta e a-a scistemaçion teorica do fenommeno. De riçerche parallele in sce-e diverse forme de elettriçitæ presente in natua aveivan intanto condúto o Faraday a un'analixi approfondia di fenommeni elettrochimichi; chì, torna, o so contribúo o fu determinante: o scrovì che a quantitæ de sostança depoxitâ da una corente elettrica a l'é proporçionâ a-a duâ e a l'intenscitæ de tâ corente; ancon, che e quantitæ de sostança separæ a-i elettrodi son proporçionæ a-i peixi equivalenti de sostançe mæxime. Inte l'interpretaçion de questi fenommeni, comme quelli de l'induçion elettrostatica (1847), un modello partixellâ da trasmiscion de l'açion fixica o va insemme, inte l'indagine d'o Faraday, a quello de linie de força; va dîto, però, che o Faraday o l'intende ascì a trasmiscion partixellâ comme agente in sce una linia. L'é do 1841 a celebre obieçion do Robert Hare a questa sciorta de doggeçça interpretativa da fixica faradiaña: tra una partixella e l'âtra, sciber ch'a distançe ben piciñe, o Faraday o finiva, pe l'Hare, co l'introdue torna quell'açion a distança da lê coscì fortemente avversâ. A succesciva attivitæ, segge sperimentâ che teorica, d'o Faraday l'é caratterizzâ da-a necescitæ de risponde a quest'obieçion. Inta Speculation touching electric conduction and the natue of matter (1844) e inti Thoughts on ray-vibrations (1846), a replica do Faraday a piggiò a forma de un'originâ vixon inmaterialistega di fenommeni, in ta quæ vegniva radicalizzâ l'opoxiçion a-a vixon atomistica (daltoniaña) tradiçionâ in favô de una ripreisa de di motivi interpretativi paralleli, propri de çerto Setteçento scientifico ingleize (Joseph Priestley, John Michell, James Hutton). A-o contrasto pin-vœuo de l'atomismo, ch'o conduxeiva piátro a di risurtæ paradossæ inte l'interpretaçion di fenommeni de conduçion e d'isoamento elettrico, o Faraday o contrappoñe l'idea de una mateia-força diffusa con continuitæ int'o spaçio. Ne conseguiâ un urteiô rafforçamento do criteio de linie de força, ch'o divegniâ o prinçippio-ghia de succescive riçerche in sce-i fenommeni magnetichi: sfrûtando e potençialitæ œüristeghe do criteio, o Faraday o zonse coscì a-a scoverta do diamagnetismo e de l'effetto do campo magnetico in sce-a luxe polarizzâ (effetto Faraday).
A riçerca d'o Faraday a rappresenta, into panorama da fixica de l'Oeuttoçento, un interessante "caxo" inta storiografia da sciença. L'avverscion pe a matematica (inteisa comme oscuratrixe de un contatto diretto co-a realtæ), l'aderença a-o fenommeno inte so caratteristiche immediæ, l'idea da conservaçion da "força" (sciorta de prinçipio antiçipatô do prinçipio de conservaçion de l'energia) costituiscian âtrettanti elementi, solo apparentemente ingenui, de l'epistemologia faradiaña in sce-a quæ se innestian de rilevante svotte da fixica succesciva, primma de tutte quella che, partindo da l'affermaçion do carattere fixico do spaçio, a conduià a-o concetto de campo e a-a scintexi de l'elettromagnetismo realizzâ da J.C. Maxwell.
Bança de Faraday[Càngia | modifica sorgente]
Suscettometro magnetico, à bança de torscion. O campion do materiâ in esamme o l'é portao da-o zovo de una bança de torscion e o l'é immerso in te un campo magnetico no uniforme: l'açion esplicâ da-o campo in sce-o campion l'é equilibrâ da l'açion che into fî a s'adescia, pe reaçion elastica, a-o rotâ do zovo; da-a mezua da deviaçion angolâ de quest'urtimo, a l'equilibrio, se remonta, pe confronto con di campioin de materiæ di quæ segge nota a suscettivitæ, a-a suscettivitæ do campion in esamme. Munendo de adatti dispoxitivi a bança, questa a pœu êse doeuviâ ascì pe mezuâ a suscettivitæ de sostançe liquide ò aeriforme.
Costante de Faraday[Càngia | modifica sorgente]
Scinonnimo de faraday.
Criteio de Faraday[Càngia | modifica sorgente]
Metodo, dovúo a-o o Faraday, de rappresentaçion de un campo vettoiâ; o consciste into traççâ de linie de força do campo in moddo che o so numero pe unitæ de superfiçie ortogonâ a esse a segge proporçionâ, zona pe zona, a l'intenscitæ do campo.
Disco de Faraday[Càngia | modifica sorgente]
Dispoxitivo elettromeccanico costituio da un disco metallico libero de rotâ, in gio a un asse fisso, in te un campo magnetico, normâ a-o cian do disco; posto in rotaçion o disco, un voltmetro inseio tra o centro e a perifeia do disco o segnala una força elettromotrixe, generâ pe induçion into disco. O disco d'o Faraday o pœu consciderâse o tipo ciu semplixe de generatô de f.e.m. continua e o l'ha riçevúo, con opportuñe modificaçioin, un'applicaçion pratica inta coscì díta dinamo unipolâ . Un dispoxitivo anallogo a-o disco do Faraday o l'ea stæto realizzao precedentemente da Peter Barlow, o quæ però o-o faxeiva fonçionâ comme motô e no comme generatô.
Effetto Faraday[Càngia | modifica sorgente]
Fenommeno magneto-ottico, dîto ascì poei rotatoio magnetico, conscistente in te una rotaçion do cian de polarizzaçion de un'onda elettromagnetica, in particolâ luminosa, polarizzâ rettiliniamente e propagantese in te un plasma immerso in te un campo magnetico. Se a direçion de propagaçion de l'onda a coincidde con quella de linie de força do campo, o cian de polarizzaçion o rœua de un angolo proporçionâ a l'intenscitæ do campo e a-a longheçça do percorso do raggio in esso, segondo una costante de proporçionalitæ (costante de Verdet) dipendente da-a longheçça d'onda, nonché da-a natua e da-e condiçioin fixiche (prescion, tempiatua, ecc.) do mezo. O fenommeno o s'interpreta comme segue: un'onda elettromagnetica polarizzâ rettiliniamente a pœu consciderâse comme a soviappoxiçion de doe onde polarizzæ circolarmente in versci opposti ; queste doe onde se propagan into plasma magnetizzao con veloxitæ diverse, scicché adoeuvian di tempi differenti pe percorî a distança ch'a separa a sorgente da l'osservatô: ne segue che, se o vettô campo elettrico ER de l'onda ciu veloxe o descrive n rotaçioin, quello de l'onda ciu lenta EL o ne descrive n+e (dove e a rappresenta una çerta fraçion de gio); a soviappoxiçion de doe onde quande razonzan l'osservatô a daiâ alloa un'onda polarizzâ rettiliniamente, o cian de polarizzaçion da quæ o l'é roao de un angolo aF = e/2 rispetto a-a so orientaçion iniçiâ.
▭ L'effetto Faraday o vegne utilizzao in te l'astrofixica pe mezuâ segge a denscitæ de un plasma (se l'é noto o campo magnetico da-o quæ o l'é permiao) segge l'intenscitæ do campo magnetico (s'a l'é nota a denscitæ do plasma). De fæto, a teoria quantitativa do fenommeno a fornisce a formula:
Gaggia de Faraday[Càngia | modifica sorgente]
A l'e una gaggia costituia, pres., da una re' metallica collegâ a tæra (ò a un corpo a potençiâ costante), e a l'interno da quæ di eventuæ careghe ò corpi conduttoî elettrizzæ no risentan e açioin elettriche produte da di âtre careghe ò conduttoî esterni. A gaggia a l'é doeuvâ quande occore isoâ l'ambiente into quæ se sperimenta da di campi elettrichi esterni. L'açion de schermo a se deve a-o fæto che una distribuçion de careghe elettriche esterne a lê a fa assumme a-a superfiçie metallica, e a-a region de spaçio raciusa, un potençiâ elettrico costante, coscì che l'intenscitæ do campo elettrico prodúto da-e careghe esterne a risurta nulla inte l'interno da gaggia.
Poçço de Faraday (ò de Beccaria-Faraday)[Càngia | modifica sorgente]
Conduttô cavo c (fig. 2) into quæ interno s'introduxe un corpo elettrizzao a-o scopo de mezuáne a carega elettrica q. O corpo elettrizzao, pres. una sferetta b, tegnúo con un manego isoante a, o l'é introdúto attraverso un piccolo pertuxo into poçço ch'o l'é montao in sce un elettroscopio d: a mezuaçion da carega se effettua pe induçion elettrostatica, sença che b o vegne a contatto co-a parete do poçço, disperdendo a propria carega; de fæto, una votta introdúto b, o poçço o s'elettrizza, manifestando in sce-a parete interna e in sce quella esterna doe careghe indute de segno opposto, de valô identico a quella da mezuâ (induçion completa). A resurtante divergença de foeugge de l'elettroscopio, determinâ da una carega pægia a quella de b distribuia in sce-a parete esterna do poçço, a l'é indipendente da-o mezo ch'o l'impe e da-a poxiçion de b: l'indicaçion de l'elettroscopio dipende coscì solo da-o valô de q e a ne permette a mezuaçion; o poçço de Faraday o l'é in grao de aprexâ de careghe de 10-15 C. O dispoxitivo, da primma concepio pe di esperiençe de elettrostatica, o g'ha un'importante applicaçion inti collettoî de carega, cilindretti conduttoî doeuviæ pe arecœugge a quantitæ de elettricitæ convoggiâ da di fasci elettronichi e ionichi.
Spaçio oscúo de Faraday[Càngia | modifica sorgente]
Region no luminescente ch'a se forma inte l'interno de un tubbo a scarega .
Taçça de Faraday[Càngia | modifica sorgente]
Strumento doeuvao inti esperimenti spaçiæ pe di osservaçioin de plasma .
lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn